સર્વોચ્ચ ન્યાયાલયના વરિષ્ઠતમ ચાર ન્યાયમૂર્તિઓ જે. ચેલામેશ્વર, રંજન ગોગોઈ, એમ. બી. લોકુર અને કુરિયન જોસેફે પત્રકાર પરિષદ યોજી મુખ્ય ન્યાયમૂર્તિ દીપક મિશ્ર સામે પ્રશ્નો ઉઠાવ્યા. લોકશાહી ખતરામાં હોવાનું ગાણું ગાયું. કેટલાક સંવેદનશીલ કેસો કનિષ્ઠ (જુનિયર) ન્યાયમૂર્તિઓને આપવામાં આવે છે તેવી વાત પણ વહેતી થઈ. આ સંદર્ભે કેટલાંક માધ્યમોએ ન્યાયમૂર્તિ બી. એચ. લોયાના કુદરતી મૃત્યુને પણ આ બનાવ સાથે જોડી દીધો. લોયાનું મૃત્યુ રાજકીય દબાણ, જે તેઓ કથિત રીતે અમિત શાહના સોહરાબુદ્દિન એન્કાઉન્ટરના કેસ સંદર્ભે સહી રહ્યા હતા, તેના કારણે થયું હોવાનો આ વર્ગનો આક્ષેપ છે. જોકે લોયાના દીકરા અનુજે બે હાથ જોડી કહ્યું કે, “મારા પિતાના મૃત્યુ અંગે અમને કોઈ શંકા નથી. તેથી આ કેસમાં એનજીઓ અને રાજકારણીઓ અમારા પરિવારને હેરાન કરવાનું બંધ કરી દે.”